<classify> Michuano hiyo inayoshirikisha timu 12 inatarajiwa kufika tamati siku ya kilele cha maadhimisho ya Mapinduzi. Kocha Kopunovic aliiongoza Simba mechi ya kwanza juzi tangu achukue jahazi kutoka kwa Mzambia Partick Phiri aliyetupiwa virago baada ya timu kufanya vibaya kwenye Ligi Kuu Bara.Akizungumza na waandishi wa habari baada ya mechi hiyo juzi, Kopunovic alisema kwa sasa nguvu zake zote anazielekeza katika mchezo ulio mbele yake kutokana na timu kuikuta tayari iko kwenye mashindano hivyo hawezi kuipa mazoezi makubwa.Ninachojaribu kwa sasa ni kuwapa mbinu za kukabiliana na mchezo uliopo mbele yao kwani kwa sasa inakuwa vigumu wachezaji kuwapa mazoezi ya nguvu na badala yake unafanya mazoezi laini ambayo yatawafanya waweze kufanya vizuri katika mechi yake.Kusema kweli bado sijapata muda wa kutoa mafunzo hasa ya timu lakini kikubwa sana ninachoangalia mbele yangu ni kujikita zaidi katika mchezo ambao upo mbele yangu ili tuweze kushinda, yale mafunzo hasanitayatoa baada ya kumalizika kwa michuano hii, alisema.Hata hivyo huenda jambo hilo likashindikana kwa kocha huyo kwani Simba ipo kwenye mashindano mpaka Mei mwaka huu itakapokamilika Ligi Kuu bara. Kwa sasa Simba, Yanga, Mtibwa Sugar na Azam zimesimama kwa muda katika ligi kupisha michuano hiyo na itakapomalizika itaendelea na mechi zake za ligi kama kawaida.Wakati huohuo Simba leo inatarajiwa kushuka dimbani kuumana na JKU katika mchezo wake wa tatu wa michuano hiyo. Timu hizo ambazo zipo katika kundi C zinashuka dimbani zote zikiwa zimeshacheza mechi mbili kila moja.Katika mchezo wa kwanza Simba ilifungwa na Mtibwa Sugar bao 1-0 wakati JKU ilishinda mechi moja dhidi ya Mafunzo kwa mabao 2-0 na kutoka sare ya bao 1-1 na Mtibwa Sugar.Katika mchezo huo kunatarajiwa kuwa na ushindani wa hali ya juu kwa kila timu kutaka kushinda ili kuzidi kujiweka katika mazingira mazuri ya kusonga mbele.JKU inashuka uwanjani hapo ikiwa inaongoza kwenye kundi hilo kwa kuwa na pointi nne sawa na Mtibwa Sugar inayoshika nafasi ya pili, Simba ni ya tatu ikiwa na pointi tatu.  <topic>: MICHEZO 